

**Planinarsko društvo Gromovača Otočac**

**Biškupljak 1, 53220 Otočac**

**OIB: 04684344409, HR1823400091110048117**

**pd.gromovaca@hps.hr, 098 9202307**

**PROGRAM MALE PLANINARSKE ŠKOLE 2 0 2 0.**

Mala planinarska škola koju će društvo organizirati u suradnji sa Osnovnom školom Zrinski i Frankopana iz Otočca za svoje učenike u sklopu programa **„Otkrij planinu“** omogućava upoznavanje osnova planinarstva i stjecanje osnovnih planinarskih znanja i vještina a prilagođena je djeci uzrasta do 15 godina.

Njezin jedinstven program prema Pravilniku o Maloj planinarskoj školi u Hrvatskom planinarskom savezu pruža osnovu za siguran i svrsishodan boravak djece u planinama te djelovanje djece unutar planinarske udruge.

PD Gromovača, kao organizator Male planinarske škole snosi odgovornost za kvalitetnu i sigurnosnu izvedbu škole a za isto će se pobrinuti nastavni kadar na Maloj planinarskoj školi i to vodiči HPS-a, vodiči pripravnici, speleolozi, alpinisti, instruktori HPS-a, pripadnici HGSS-a, liječnici, učitelji s planinarskim iskustvom, članovi Planinarskog društva Gromovača, odnosno HPS-a.

Pri organiziranju i provedbi škole naročito će se voditi računa o posebnosti rada s djecom te o njihovoj sigurnosti. Prije početka škole roditelje će se upoznati sa svrhom, zadaćama i metodama rada te obvezama koje proizlaze iz programa. Nastavni sadržaji će se obrađivati na pitanjima koja su djeci bliska, na pojednostavljen i sažet način, obogaćen društvenim, sportskim i zabavnim aktivnostima među polaznicima. Mala planinarska škola će se provesti tijekom mjeseca listopada eventualno mjeseca studenog u obliku tematskih izleta.

Škola započinje 1. listopada 2020. god. u 17 sati u prostorijama DVD-a Otočac, gdje će biti organiziran upis u školu, društvo i prezentacija programa i aktivnosti škole.

Škola završava 31. listopada 2020. god. izletom na Klek i podjelom diploma polaznicima.

Program škole sadržava slijedeće nastavne teme :

1.**Planinarenje, planinarstvo:** ciljevi, članstvo, planinarske udruge, HPS, kratka povijest hrvatskog planinarstva,informacija o planinarskim djelatnostima, hrvatske planine;

2.**Kretanje i boravak u planinama:** osobna planinarska oprema, planiranje izleta, kako se pripremiti za izlet, korištenje vodiča i zemljovida, vremenska prognoza, tempo i dinamika hoda, planinarsko vođenje, komunikacija u skupini, markirani planinarski putovi, planinarske obilaznice, planinarski objekti ( domovi, kuće, skloništa ) i boravak u njima, korištenje šatora, izgradnja improviziranog bivka, pravila ponašanja u planini, planinarska etika;

3.**Zaštita prirode:** flora, fauna, gorski vodotoci, zaštićena prirodna područja, obilježja krškog reljefa – špilje i jame, zagađivanje i čovjekova prisutnost u planinama;

4.**Opasnosti, pomoć i spašavanje u planini:** objektivne i subjektivne opasnosti, vremenske nepogode, poskliznuća, lutanje, mrak, životinje, ozljede – uzroci i vrste najčešćih ozljeda, pružanje prve pomoći, osnove spašavanja, obavješćivanje centra 112, signalizacija u slučaju nesreće, Hrvatska gorska služba spašavanja ( HGSS ), otklanjanje i izbjegavanje opasnosti;

5.**Penjanje:** priprema i izvedba penjačkog uspona, osiguravanje pri usponu, čvorovi i navezivanje, tehnike penjanja, sporazumijevanje pri penjanju u stijeni, slobodno penjanje;

6.**Orijentacija:** strane svijeta, kretanje po terenu uz približnu orijentaciju, upoznavanje s kompasom i kartom, određivanje visine i profila terena, topografski znakovi, informacija o orijentacijskom natjecanju.

U Malu planinarsku školu mogu se upisati isključivo djeca do navršenih 15 godina.

Svi polaznici škole moraju biti članovi PD Gromovače s plaćenom članarinom za tekuću godinu. Za upis u školu potrebno je ispuniti prijavnicu uz obavezan potpis roditelja ili staratelja. Svojim potpisom roditelj ili staratelj potvrđuje da je upoznat s programom male planinarske škole te da je suglasan da dijete sudjeluje u tom programu.

Svi polaznici škole kao i njihovi roditelji i odgovorne punoljetne osobe dužni su prije izleta:

-proučiti pisani plan izleta i zapamtiti osnovne odrednice plana

-pridržavati se uputa i upozorenja voditelja, planinarskog vodiča, instruktora

-pridržavati se planinarske etike

-primjereno se opremiti za planinarenje sukladno uputama vodiča

-na izlet ponijeti dovoljnu količinu hrane i vode

-na izletu imati važeću planinarsku člansku iskaznicu

Troškove izleta učesnici snose sami. Škola je besplatna! Prijevoz sudionici organiziraju sami osobnim automobilima, eventualno kombijem ukoliko se za to ukaže mogućnost.

Svi poslovi oko pripreme i organizacije izleta usklađeni su sa zakonskim odredbama i prvilnicima HPS –a, koje propisuju način organiziranja i izvođenja planinarskih izleta

U slučaju ***iznimno*** lošeg vremena, izlet se neće održati već će biti odgođen za slijedeći termin koji dolazi po planu škole o čemu će sudionici biti na vrijeme obaviješteni.

Djeca koja su s uspjehom pohađala Malu planinarsku školu dobivaju diplomu Hrvatskog planinarskog saveza.

Uspjehom se smatra sudjelovanje djeteta na četiri od ukupno sedam izleta.

Evidenciju sudjelovanja na izletima vodi voditelj škole.

Sve informacije mogu se dobiti od voditelja škole, 098 920 2307 i pd.gromovaca@hps.hr ili voditeljice projekta 091 1509988.

Voditelj Male planinarske škole ima pravo promjene plana i programa u slučaju nepredviđenih ili nepovoljnih okolnosti.

voditeljica projekta „Otkrij planinu“ voditelj Male planinarske škole

Ines Marković, prof. predsjednik PD Gromovača

Goran Bukovac